CELEX: 32016R2096
Language: sk
Date: 2016-11-30 00:00:00
Title: Nariadenie Komisie (EÚ) 2016/2096 z 30. novembra 2016, ktorým sa mení nariadenie (EÚ) č. 1254/2009, pokiaľ ide o určité kritériá umožňujúce členským štátom výnimku zo spoločných základných noriem v oblasti bezpečnostnej ochrany civilného letectva a prijímanie alternatívnych bezpečnostných opatrení (Text s významom pre EHP )

1.12.2016   
            
            
               SK
            
            
               Úradný vestník Európskej únie
            
            
               L 326/7
            
         NARIADENIE KOMISIE (EÚ) 2016/2096
   z 30. novembra 2016,
   ktorým sa mení nariadenie (EÚ) č. 1254/2009, pokiaľ ide o určité kritériá umožňujúce členským štátom výnimku zo spoločných základných noriem v oblasti bezpečnostnej ochrany civilného letectva a prijímanie alternatívnych bezpečnostných opatrení
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 ods. 4,
   keďže:
   
               (1)
            
            
               Skúsenosti s vykonávaním nariadenia Komisie (EÚ) č. 1254/2009 (2) ukázali, že treba objasniť požiadavky na hodnotenie rizík a konkrétnejšie určiť druhy prevádzky niektorých kategórií leteckej premávky uvedených v tomto nariadení, aby sa zlepšila právna zrozumiteľnosť, a tak sa predišlo odlišnému výkladu legislatívy.
            
         
               (2)
            
            
               Vo výnimočných prípadoch by členské štáty po zohľadnení osobitnej povahy letu mali mať možnosť na určité kategórie letov uplatniť výnimku z hmotnostných obmedzení stanovených v nariadení (EÚ) č. 1254/2009. Tieto výnimky by mali vychádzať z individuálneho hodnotenia rizík a ostatným členským štátom, ktoré takéto lety prijímajú, by mali umožniť vyžadovanie predchádzajúceho oznámenia alebo súhlasu.
            
         
               (3)
            
            
               Nariadenie (EÚ) č. 1254/2009 by sa preto malo zodpovedajúcim spôsobom zmeniť.
            
         
               (4)
            
            
               Opatrenia stanovené v tomto nariadení sú v súlade so stanoviskom výboru uvedeného v článku 19 ods. 3 nariadenia (ES) č. 300/2008,
            
         PRIJALA TOTO NARIADENIE:
   Článok 1
   Nariadenie (EÚ) č. 1254/2009 sa mení takto:
   
               1.
            
            
               V článku 1 sa prvá veta nahrádza takto:
               „Členské štáty môžu ustanoviť výnimky zo spoločných základných noriem uvedených v článku 4 ods. 1 nariadenia (ES) č. 300/2008 a prijať alternatívne bezpečnostné opatrenia, ktorými sa zabezpečí primeraná úroveň ochrany na základe hodnotenia rizík schváleného príslušným orgánom na letiskách alebo v rámci demarkačných priestorov letísk s leteckou prepravou obmedzenou na jednu alebo viac z nasledujúcich kategórií:“
            
         
               2.
            
            
               V článku 1 sa bod 3 nahrádza takto:
               
                           „3.
                        
                        
                           Štátne a vojenské lety a lety pre potreby orgánov na presadzovanie práva;“
                        
                     
         
               3.
            
            
               V článku 1 sa bod 10 nahrádza týmito bodmi 10, 11 a 12:
               
                           „10.
                        
                        
                           lety lietadiel s maximálnou vzletovou hmotnosťou menšou ako 45 500 kilogramov, ktoré spoločnosť vlastní a využíva na prepravu vlastných zamestnancov a neplatiacich cestujúcich a tovaru ako pomocný prostriedok na realizáciu obchodnej činnosti;
                        
                     
                           11.
                        
                        
                           lety lietadiel s maximálnou vzletovou hmotnosťou menšou ako 45 500 kilogramov, ktoré si spoločnosť ako celok prenajíma od prevádzkovateľa lietadla, s ktorým má písomnú dohodu o preprave vlastných zamestnancov a neplatiacich cestujúcich a tovaru ako pomocný prostriedok na realizáciu obchodnej činnosti;
                        
                     
                           12.
                        
                        
                           lety lietadiel s maximálnou vzletovou hmotnosťou menšou ako 45 500 kilogramov na prepravu vlastníka lietadla a neplatiacich cestujúcich a tovaru.“
                        
                     
         
               4.
            
            
               V článku 1 sa dopĺňa tento odsek:
               „V prípade letov spadajúcich pod body 10, 11 a 12, ktoré však majú maximálnu vzletovú hmotnosť 45 500 kilogramov alebo viac, môže príslušný orgán vo výnimočných prípadoch a na základe vyhodnotenia rizika v každom individuálnom prípade uplatniť výnimku z hmotnostného obmedzenia stanoveného pre tieto kategórie. Členské štáty, ktoré prijímajú takéto lety lietadiel vážiacich 45 500 kilogramov alebo viac, si môžu vyžadovať predchádzajúce oznámenie tejto skutočnosti spolu s kópiou vykonaného vyhodnotenia rizík alebo ich predchádzajúci súhlas. Podmienka predchádzajúceho oznámenia alebo súhlasu sa predloží písomne všetkým ostatným členským štátom.“
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. novembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 97, 9.4.2008, s. 72.
   
      (2)  Nariadenie Komisie (EÚ) č. 1254/2009 z 18. decembra 2009, ktorým sa umožňuje členským štátom výnimka zo spoločných základných noriem v oblasti bezpečnostnej ochrany civilného letectva a prijímanie alternatívnych bezpečnostných opatrení (Ú. v. EÚ L 338, 19.12.2009, s. 17).